Suomen vankiloihin on löytänyt tiensä uusi väkivallan muoto, uskonnolla perusteltu väkivalta. Ilmiöön liittyy ulkomaalaistaustaisten vankien määrän lisääntyminen.

Sisäministeriö julkaisi tiistaina väkivaltaisen ekstremismin tilannekatsauksen.

Katsauksesta käy ilmi, että Suomen vankiloihin on tullut uusi väkivaltailmiö, uskonnolla perusteltu väkivalta.

Kansainvälisesti ilmiö on huolestuttanut jo useamman vuoden ajan.

Suomen vankiloihin on löytänyt tiensä uusi väkivallan muoto, uskonnolla perusteltu väkivalta. PASI LIESIMAA

Väkivaltatapaukset ovat vankiloissa yleisiä, mutta Suomen vankiloissa on havahduttu uudenlaisen ilmiön läsnäoloon: uskonnolla perusteltuun väkivaltaan.

Sisäministeriö nosti ilmiön esille tiistaina julkaistussa väkivaltaisen ekstremismin tilannekatsauksessa. Viime vuoden kehitystä kuvaavassa katsauksessa todetaan, että uskonnolla perusteltu väkivalta on yksi väkivaltaisen ekstremismin muodoista ja merkki radikalisoitumisesta.

- Ajattelimme Suomessa pitkään, että koska meillä ei ole vankiloissa terrorismista tuomittuja, tämä ei olisi ongelma meillä, kertoo kehittämispäällikkö Tarja Mankkinen.

Vankilaviranomaiset ovat kuitenkin havainneet, että vangin ei tarvitse olla millään tavalla terrorismista tuomittu radikalisoituakseen.

Muodostuu ryhmiä

Ilmiöön liittyvät katsauksen mukaan ulkomaalaistaustaisten vankien määrän lisääntyminen laitoksissa, kulttuurierot sekä uskonnon äärimmäinen tulkitseminen arjen toiminnoissa.

Viime vuosien aikana islaminuskoiset vangit ovat nousseet yhdeksi Suomen vankiloiden suurimmista uskonnollisista vähemmistöistä. Vankiloissa he muodostavat omia ryhmiään.

- Vankila on hirveän hierarkkinen laitos, missä karismaattisen henkilön on helppo vaikuttaa muihin ja muodostaa ryhmä, Mankkinen toteaa.

- Syntyy suljettu yhteisö, joka sulkee pois esimerkiksi muun uskonnon edustajat ja hyväksyy sen, että väkivaltaa käytetään muita ihmisiä kohtaan, jos he eivät ole aatteellisesti oikeaoppisia.

Katsauksen mukaan vankiloissa ilmenneet väkivaltatilanteet ovat olleet joko fyysistä väkivaltaa tai sillä uhkaamista.

Haasteellinen ilmiö

Ilmiön laajuudesta on raportin mukaan vaikea muodostaa täysin luotettavaa kokonaiskuvaa, sillä väkivaltatapauksia ei usein osata yhdistää väkivaltaiseen ekstremismiin. Väkivalta jää vankiloissa yleisestikin ottaen usein piiloon viranomaisilta, katsauksessa todetaan.

Mankkisen mukaan haasteellisen ilmiön ymmärtäminen on kuitenkin tärkeää.

- Väkivaltaisesti radikalisoituneet on haasteellinen ryhmä sen takia, että vankilatuomio ei välttämättä vaikuta yhtään siihen, mikä niihin liittyvä väkivallan riski on pitkällä aikavälillä.

Oikeusjärjestelmän ajatuksena on, että kun ihminen jää kiinni rikoksesta ja saa tuomion, rangaistuksella olisi merkitystä sille, että hän ei jatkossa uusisi rikostaan.

- Mutta radikalisoituneille rangaistuksella ei välttämättä ole mitään merkitystä. Se voi pikemminkin olla vain yksittäinen vaihe, joka entisestään vahvistaa ideologiaa. Ääritapauksille millään rangaistuksella ei ole merkitystä, koska he ovat valmiita kuolemaan ideologiansa takia, Mankkinen selvittää.

- Tämän takia on tärkeää, että vankiloissa on toimintaa, jolla pyritään edistämään sitä, että henkilöt irtautuvat vankila-aikana tällaisesta väkivaltaisesta radikaalista ajattelusta.

Otollinen maaperä

Vaikka uskonnolla perusteltu väkivalta on Suomessa uusi ilmiö, on se Mankkisen mukaan huolestuttanut kansainvälisellä tasolla jo useamman vuoden. Monessa maassa vankiloissa istuu terrorismista tuomittuja, ja haasteena on se, että vankilan kaltainen suljettu yhteisö on otollista maaperää radikalisoitumisen leviämiselle.

- Kansainvälisesti on arvioitu, että vankila on otollinen ympäristö radikalisoitumiselle sen takia, että siellä on ihmisiä, jotka ovat jollain tavalla yhteiskunnan ulkopuolella, joilla on erilaisia ongelmia, ei hyviä tulevaisuuden näköaloja ja joilla saattaa olla kostonhimoa tai pettymystä, kertoo Mankkinen.

- Jos vankilassa sattuu osastolla olemaan henkilö, joka haluaa radikalisoida muita, hän saa helposti mukaan ihmisen, joka on tällaisessa tilanteessa. Tämä on yleisarvio.

EU:n tasolla asiaa on käsitellyt jo useamman vuoden ajan Radicalisation Awareness Network, joka pyrkii ehkäisemään radikalisoitumista tuomalla yhteen asiantuntijoita eri EU-maista.

Suomessa Vantaan vankilassa on parhaillaan käynnissä pilottiprojekti väkivaltaisen ekstremismin ja radikalisoitumisen tunnistamiseksi. Tavoitteena on torjua vankilassa tapahtuvaa radikalisoitumista.